享廟禋郊詩 禋郊十韵
作者：宋祁
朝代：宋

paragraphs: 大駕峨千乘，長塗過百廛。
塵清屬車地，雪盡幔城天。
步輦黎明降，華燈艾夜燃。
升琮奠黄粹，薦璧捧蒼圓。
牲俎羣靈匝，霞觴二祖聯。
上垓皆徹藉，小次但虛褰。
不見纖蘿動，惟聞雜佩旋。
回雲終樂奏，熏月上柴煙。
日至方流慶，崧呼節獻年。
欲知釐事畢，雞赦出樓前。